Pasiūlymas TARYBOS SPRENDIMAS kuriuo nustatoma pozicija dėl Baltijos jūros paskelbimo azoto oksidų išmetimo kontrolės rajonu (NECA), kurios reikia laikytis HELCOM ir TJO /* COM/2013/0300 final - 2013/0153 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS Tarptautinėje jūrų organizacijoje (TJO) ir jos Tarptautinėje konvencijoje dėl taršos iš laivų prevencijos (MARPOL, VI priedas) numatyta galimybė atitinkamų vietovių pakrančių valstybėms paprašius nustatyti išmetamųjų teršalų išmetimo kontrolės rajonus, siekiant sumažinti laivybos keliamą oro taršą. Jau susitarta dėl Šiaurės Amerikos azoto oksidų išmetimo kontrolės rajono (NECA), ES parengta pateikti TJO paraiška dėl Baltijos jūros NECA, o dėl Šiaurės jūros NECA vyksta parengiamieji darbai. NECA nuostatos įsigalios 2016 m. ir bus taikomos tik laivams, pastatytiems po tos datos ir įplaukiantiems į NECA. Rengdama NECA paraišką HELCOM atliko išsamią analizę, kurioje įvertino iš Baltijos jūroje plaukiojančių laivų išmetamus NOx ir jų poveikį. Tikimasi, kad paskelbus Baltijos jūrą NECA 2020 m. laivų išmetamų NOx sumažės 16 %, o 2030 m. – 46 %. Manoma, kad visi Baltijos laivai NECA reikalavimus atitiks tik maždaug 2040–2050 m., o trečdalis iki 2030 m. Todėl Baltijos jūros NECA išlaidos ir nauda kaupsis laipsniškai, nes laivai bus keičiami lėtai (sparta priklauso nuo laivo tipo). Baltijos jūros NECA bus daug prisidėta prie oro taršos mažinimo, ypač turint omenyje tai, kad kelios Baltijos jūros regiono valstybės narės nesilaiko Aplinkos oro kokybės direktyvoje nustatytų išmetamųjų teršalų standartų. Be to, tai bus naudinga sveikatai ir sumažės eutrofikacija – viena didžiausių Baltijos jūros aplinkosauginių problemų, – taip pat sumažės rūgštėjimas ir ozono susidarymas. Investicinės sąnaudos bus mažesnės, nes kai kurie laivų savininkai jau nusprendė savo naujuose laivuose įrengti NECA reikalavimus atitinkančius variklius, kad jų laivai galėtų įplaukti į Šiaurės Amerikos NECA. Tokiais atvejais bus patiriama tik papildomų eksploatavimo sąnaudų ir jūrų transporto Baltijos jūroje sąnaudos laipsniškai didės iki 2040–2050 m. Daugiau informacijos apie ES tenkančias Baltijos jūros NECA išlaidas ir naudą gaunama iš poveikio vertinimo, pridedamo prie Komisijos 2010 m. pasiūlymo peržiūrėti Direktyvos 1999/32 nuostatas, susijusias su sieros kiekiu jūriniame kure[1]. Remiantis šio dokumento informacija, su visišku TJO reikalavimų laikymusi susijusi nauda yra mažiausiai 3–13 EUR už kiekvieną išleistą eurą[2]. Ekonominės naudos ir išlaidų santykis, susijęs su Baltijos jūros paskelbimu išmetimo kontrolės rajonu, laikomas labai palankiu. Esamos technologijos, kuriomis galima sumažinti laivų išmetamų NOx kiekį, – tai išmetamųjų dujų perdirbimas (EGR), suskystintos gamtinės dujos (LNG) ir selektyvioji katalizinė redukcija (SCR). 2. Ligšioliniai veiksmai 2010 m. Helsinkio konvencijos dėl Baltijos jūros baseino jūrinės aplinkos apsaugos (HELCOM) ministrų posėdyje nuspręsta dirbti siekiant pateikti, geriausia iki 2011 m., bendrą Baltijos jūros šalių pasiūlymą TJO, kuriuo prašoma Baltijos jūrą pripažinti azoto oksidų (NOx) išmetimo kontrolės rajonu (NECA). Baltijos jūros aplinkos apsaugos komisija savo 2011 m. kovo 9–10 d. posėdyje pritarė, kad Baltijos jūrą reikėtų pripažinti NECA. Tačiau ji pažymėjo, kad kai kurios šalys dar nepasirengusios išsyk priimti sprendimo. Baltijos jūros aplinkos apsaugos komisija savo 2012 m. kovo 6-7 d. posėdyje pritarė, kad HELCOM parengta NECA paraiška atitinka TJO kriterijus. HELCOM delegacijų vadovai savo 2012 m. birželio 14–15 d. posėdyje pabrėžė, kad vienintelis sprendimas, kurį liko priimti – kada pateikti paraišką TJO. HELCOM delegacijų vadovai savo 2012 m. gruodžio 3–4 d. posėdyje nusprendė 2013 m. kovo 4 d. surengti suinteresuotųjų šalių susitikimą dėl Baltijos jūros NECA paraiškos. Jie susitarė, kad galutinė pateikimo TJO data turi būti iki 2013 m. spalio mėn. ministrų posėdžio. Jie susitarė pateikti atitinkamus pranešimus ministrams. 2013 m. kovo 4 d. įvyko specialiai Baltijos jūros laivų sektoriui skirtas suinteresuotųjų šalių susitikimas. Kai HELCOM susitars dėl pateikimo datos, Baltijos jūros pakrančių valstybės NECA paraišką perduos TJO Jūrų aplinkos apsaugos komitetui (MEPC) priimti. Tada TJO nagrinės, ar išpildomi NOx kontrolės rajono reikalavimai, nustatyti MARPOL VI priede. Jei taip, bus pritarta Baltijos jūros NECA. Tačiau MEPC nebus vykdoma jokių esminių diskusijų. 3. ES pozicija ES iš esmės pritaria Baltijos jūros paskelbimui NECA, kaip susitarta 2011 m. lapkričio 7 d. Tarybos jūrinių reikalų darbo grupėje. Darbo grupė taip pat manė, kad Baltijos jūros paskelbimas NECA yra ekonomiškai efektyviausia priemonė išmetamų NOx kiekiui mažinti, laikytis aplinkos oro kokybės standartų ir palaikyti gerą aplinkos būklę, susijusią su eutrofikacija, kaip to reikalaujama Jūrų strategijos pagrindų direktyvoje. Ji atkreipė dėmesį į Jūrinių reikalų darbo grupės 2010 m. lapkričio 8 d. prašymą atlikti išsamų poveikio vertinimą, pripažino, kad patobulintame paraiškos TJO pripažinti Baltijos jūrą NECA projekte buvo transporto rūšies keitimo rizikos elementų, tačiau kad iš esmės TJO nereikia ekonominės naudos analizės, kai teikiama paraiška dėl išmetimo kontrolės rajono, ir kad paraiškoje atlikta ekonominė analizė pakankamai atitinka TJO reikalavimus. 2012 m. spalio 17 d. Jūrinių reikalų darbo grupė taip pat atkreipė dėmesį į pažangą, susijusią su Baltijos jūros NECA, be to, ji pažymėjo, kad jei TJO paskelbs Baltijos jūrą NECA, Komisija įvertins, ar reikia perkelti šią nuostatą į ES teisės aktus, ir kad tokiam sprendimui priimti gali prireikti išsamesnės poveikio analizės. Dabar būtina, kad pagal SESV 218 straipsnio 9 dalį Taryba iki kito HELCOM delegacijų vadovų posėdžio, kuris vyks 2013 m. birželio 17 d., priimtų poziciją, kurią ES išreikštų tą dieną, kai paraiška dėl Baltijos jūros NECA bus perduota MEPC. Taikomose TJO taisyklėse[3] numatyta, kad NECA taisyklės bus taikomos nuo 2016 m., neatsižvelgiant į tai, kada pateiktas pasiūlymas pripažinti vietovę NECA. Todėl laivų sektorius ir variklių gamintojai yra suinteresuoti, kad paraiška būtų pateikta greitai, nes jiems reikia pakankamai laiko, kad galėtų prisitaikyti ir išvengtų galimų didesnių modifikavimo sąnaudų. Atsižvelgiant į tai, kas išsakyta pirmiau, Sąjunga turėtų pritarti tam, kad Baltijos jūros pakrančių valstybės pateiktų TJO HELCOM pasiūlymą pripažinti Baltijos jūrą Azoto oksidų išmetimo kontrolės rajonu ne vėliau kaip iki 66-ojo TJO Jūrų aplinkos apsaugos komiteto posėdžio, kuris vyks 2014 m. kovo mėn. Todėl Tarybai pagal SESV 218 straipsnio 9 dalį būtina priimti Sąjungos poziciją, kurią ES valstybės narės išreikštų TJO. 2013/0153 (NLE) Pasiūlymas TARYBOS SPRENDIMAS kuriuo nustatoma pozicija dėl Baltijos jūros paskelbimo azoto oksidų išmetimo kontrolės rajonu (NECA), kurios reikia laikytis HELCOM ir TJO EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 191 straipsnį kartu su 218 straipsnio 9 dalimi, atsižvelgdama į Europos Komisijos pasiūlymą, kadangi: (1) Tarptautinėje jūrų organizacijoje (TJO) ir jos Tarptautinėje konvencijoje dėl teršimo iš laivų prevencijos (MARPOL, VI priedas) numatyta galimybė susijusioms pakrančių valstybėms paprašius nustatyti išmetamųjų teršalų išmetimo kontrolės rajonus (NECA) taip siekiant išvengti taršos azoto oksidais (NOx) iš laivų, ją mažinti ir kontroliuoti; (2) Europos Sąjunga yra Konvencijos dėl Baltijos jūros baseino jūros aplinkos apsaugos (HELCOM) šalis. HELCOM organizacija yra forumas, kuriame aptariamas pasiūlymo pripažinti Baltijos jūrą NOx išmetimo kontrolės rajonu teikimas TJO,; (3) globojant HELCOM atlikti parengiamieji darbai, susiję su paraiškos TJO projektu, kuriame siūloma Baltijos jūrą pripažinti NECA. HELCOM susitarus dėl NECA paraiškos datos Baltijos pakrančių valstybės perduos ją priimti TJO Jūrų aplinkos apsaugos komitetui (MEPC). TJO išnagrinės, ar rajonas atitinka NOx kontrolės rajono reikalavimus pagal MARPOL VI priedą. Jei taip, bus pritarta Baltijos jūros NECA. Tačiau MEPC nebus išsamiai diskutuojama; (4) ES aplinkos oro kokybės direktyvoje 2008/50/EB ir Teršalų išmetimo nacionalinių ribų direktyvoje nustatyti oro teršalų išmetimo standartai. Visų pirma Direktyvoje 2001/81/EB numatyta, kad Komisija ir valstybės narės prireikus, nepažeisdamos SESV 218 straipsnio, vykdys dvišalį ir daugiašalį bendradarbiavimą su trečiosiomis šalimis ir susijusiomis tarptautinėmis organizacijomis, tokiomis kaip Tarptautinė jūrų organizacija (TJO), siekdamos pagerinti išmetamų teršalų kiekio mažinimo palengvinimo pagrindą; (5) 2010 m. HELCOM Baltijos jūros ministrų deklaracijoje susitarta pripažinti Baltijos jūrą NECA, geriausia iki 2011 m; (6) 2010 m lapkričio 8 d. Laivybos darbo grupė paprašė išsamaus poveikio vertinimo, nes pripažino, kad paraiškos TJO pripažinti Baltijos jūrą NECA projekte yra grįžimo prie kitų rūšių transporto priemonių rizikos elementų. Tačiau ji pripažino, kad ekonominės naudos analizės, panašios į parengiamuosius būsimų ES teisės aktų darbus, TJO teikiant paraišką dėl išmetimo kontrolės rajono nereikia ir kad paraiškoje atliktos ekonominės analizės pakanka TJO reikalavimams įvykdyti. Baltijos jūros aplinkos apsaugos komisija savo 2011 m. kovo 9–10 d. posėdyje pritarė, kad Baltijos jūrą reikėtų paskelbti NECA. Tačiau ji pažymėjo, kad kai kurios šalys dar nepasirengusios išsyk priimti sprendimo. (7) Baltijos jūros aplinkos apsaugos komisija savo 2012 m. kovo 6-7 d. posėdyje pritarė, kad HELCOM parengta NECA paraiška atitinka TJO kriterijus. (8) HELCOM delegacijų vadovai savo 2012 m. birželio 14–15 d. posėdyje pabrėžė, kad vienintelis sprendimas, kurį liko priimti, tai kada pateikti paraišką TJO. (9) savo 2012 m. gruodžio 3–4 d. susitikime HELCOM delegacijų vadovai susitarė, kad galutinė pateikimo TJO data turi būti iki 2013 m. spalio mėn. ministrų posėdžio; (10) jei HELCOM bus priimtas sprendimas pateikti TJO pasiūlymą pripažinti Baltijos jūrą azoto oksidų išmetimo kontrolės rajonu, ES valstybės narės turėtų palaikyti siūlomą Baltijos jūros paskelbimą azoto oksidų išmetimo kontrolės rajonu; (11) TJO III lygio įpareigojimai NECA įsigalios nuo 2016 m., taigi svarbu, kad ekonominės veiklos vykdytojai turėtų pakankamai laiko prisitaikyti, PRIĖMĖ ŠĮ SPRENDIMĄ: 1 straipsnis Pozicija, kurios Europos Sąjunga turi laikytis HELCOM – palaikyti Baltijos jūros pakrančių valstybių TJO pateiktą HELCOM pasiūlymą ne vėliau kaip iki 66-ojo TJO Jūrų aplinkos apsaugos komiteto posėdžio pripažinti Baltijos jūrą azoto oksidų išmetimo kontrolės rajonu. 2 straipsnis Priėmus 1 straipsnyje nurodytą HELCOM sprendimą valstybės narės, veikiančios bendrai Europos Sąjungos vardu, pristatys ir palaikys jį TJO. Priimta Briuselyje Tarybos vardu Pirmininkas [1] SEC(2011) 919. [2] Dar nebaigtame Aplinkos GD tyrime dabar apytiksliai apskaičiuota, kad ekonominė Baltijos jūros NECA nauda bus nuo 2,3 EUR iki 8,6 EUR už kiekvieną išleistą eurą. [3] TJO peržiūrėto MARPOL VI priedas, 13 reglamentas.